ગુજરાત સરકારના બોર્ડ-કોર્પોરેશનમાં બાકી નિયુક્તિની હિલચાલ શરૂ થઇ છે. પાર્ટીના નારાજ ધારાસભ્યો તેમજ અગ્રણી કાર્યકરોને મૂકવા માટેનું દબાણ વધી રહ્યું છે. મુખ્યમંત્રી વિજય રૂપાણીએ સંગઠનના પદાધિકારીઓ પાસેથી નામો મંગાવ્યા છે કે જેથી ચેરમેન અને ડિરેક્ટરોની નિયુક્તિ થઇ શકે. સરકારે જે બોર્ડ-કોર્પોરેશનમાં નિયુક્તિ કરી હતી તેમાં વિધાનસભાની ચૂંટણી પછી પુન: નિયુક્તિ થઇ નથી. જીઆઇડીસી અને પ્રવાસન નિગમ સહિત માત્ર આઠ થી દસ જાહેર સાહસોમાં ચેરમેનપદ આપવામાં આવેલા છે. પાર્ટીના એક સિનિયર ધારાસભ્યએ કહ્યું હતું કે અમને ભલે મંત્રી ન બનાવો પરંતુ ચેરમેનપદ તો આપો, જેથી અમારૂં માન જળવાઇ રહે. આમ જોઇએ તો 2000 જેટલી જગ્યાઓ છે પરંતુ સરકારે હજી ભરી નથી. ચૂંટણી પછી રાજ્યના આઠ મ્યુનિસિપલ કોર્પોરેશનના શહેરી વિકાસ સત્તામંડળમાં ચેરમેનના પદ ખાલી પડ્યા છે. એ ઉપરાંત મહત્વના સાહસો કે જ્યાં પોલિટીકલ નિયુક્તિ થઇ શકે છે તે જગ્યાને આઇડેન્ટીફાય કરવામાં આવી છે. સંભવ છે કે ઓગષ્ટના અંત સમયમાં અથવા તો સપ્ટેમ્બરમાં આ નિયુક્તિ કરી દેવામાં આવે. પાર્ટીના ધારાસભ્યો આ પ્રક્રિયાની કાગડોળે રાહ જોઇ રહ્યાં છે...